*Sabiedrības līg. reģ. Nr.\_\_\_\_\_\_\_\_\_\_\_\_\_\_*

*MAILIGEN līg. reģ. Nr.\_\_\_\_\_\_\_\_\_\_\_\_\_\_*

**Līgums**

*par e-pastu izsūtīšanas risinājumu*

Rīgā, 2020.gada \_\_. \_\_\_\_\_\_\_\_\_\_\_\_

**SIA “Rīgas 1.slimnīca”** (turpmāk – Sabiedrība), tās valdes priekšsēdētājas Natālijas Zlobinas un valdes locekļas asoc. prof. Andreja Pavāra personās, kuri rīkojas uz Statūtu un Valdes reglamenta pamata, no vienas puses,

un

**Sabiedrība ar ierobežotu atbildību „MAILIGEN”** (turpmāk – MAILIGEN), tās valdes locekļa Jāņa Rozenblata personā, kurš rīkojas, pamatojoties uz statūtiem, no otras Puses,

turpmāk līguma tekstā abas puses kopā sauktas - “Puses” vai katra atsevišķi - “Puse”, pamatojoties uz Sabiedrības organizētā iepirkuma “*Komunikācijas kanāli*” (ID Nr. R1S 2020/IEP-33) nosacījumiem un rezultātiem iepirkuma priekšmeta daļā Nr.2, noslēdz šādu līgumu - turpmāk– Līgums:

**1. Vispārīgie noteikumi**

1.1. Līgums regulē Pušu attiecības saistībā ar MAILIGEN piederošajās interneta vietnēs [www.mailigen.lv](http://www.mailigen.lv/) vai [www.mailigen.com](http://www.mailigen.com/) (turpmāk– Vietne) iekļauto MAILIGEN e-pasta mārketinga rīku (ar kuru iespējams veikt tādas darbības, kā, piemēram, klientu u.c. personu e-pastu un sms sarakstu pārvaldīšanu, e-pasta kampaņu veidošanu, e-pasta mārketinga atskaites un statistika, e-pasta autoatbildētājs, e-pasta automatizācijas, e-pasta aptaujas, parakstīšanās anketas, t.sk., e-pasta dizaina izveidi) izmantošanu ar Interneta tīkla starpniecību. Visi pakalpojumi, kurus MAILIGEN nodrošina Sabiedrībai ar Vietnes starpniecību, pamatojoties uz Līguma noteikumiem, ir noteikti Līguma 1.pielikumā (Tehniskā specifikācijā- Tehniskais piedāvājums), turpmāk – Pakalpojumi. Līgums regulē kārtību, kādā MAILIGEN apstrādā fizisko personu datus Sabiedrības vārdā un uzdevumā. Šī Līguma izpratnē un ietvaros MAILIGEN ir datu apstrādātājs, bet Sabiedrība ir datu pārzinis.

1.2. Sabiedrība uzsāk izmantot Pakalpojumus, reģistrējoties Vietnē.

**1.3. Līgumā izmantotie termini:**

1.3.1. **Interfeiss** – vietņu [www.mailigen.lv](http://www.mailigen.lv/) vai [www.mailigen.com](http://www.mailigen.com/) programmatūras funkcionalitāte, kura dod iespēju Lietotājam ievadīt Vietnē datus, veikt ievadīto datu pārvaldību, sūtīt ziņojumus u.c. darbības, kuras nodrošina attiecīgās Vietnes programmatūra.

1.3.2. **Konta plāns** – Līguma 2.pielikumā (Finanšu piedāvājums) noteiktais **abonementa** plāns.

1.3.3. **Sīkfaili** – (cookies) faili, ko izveido Vietnē, lai saglabātu pārlūkošanas informāciju, piemēram, Vietnes profila informāciju.

1.3.4. **Bounce Rate** – rādītājs, kas parāda nepiegādāto e-pastu skaitu (neeksistējoši, īslaicīgi atgrieztie u.c.), un ko apstrādā MAILIGEN serveris.

1.3.5. **Hard bounce rate** – norāda, cik daudz e-pasti nav piegādāti, jo saņēmēja e-pasta adrese neeksistē.

1.3.6. **Abuse rate** - rādītājs, kas parāda Subjektu sūdzību skaitu par izsūtīto e-pasta kampaņu.

1.3.7. **Unsubscribe rate** – rādītājs, kas parāda Subjektu skaitu, kas atteikušies saņemt e-pastus no Sabiedrības.

1.3.8. **Subjekts** – fiziska persona, kas normatīvajos aktos noteiktajā kārtībā piekritusi saņemt elektroniskos paziņojumus no Sabiedrības un, kas Latvijas republikā piemērojamo normatīvo aktu izpratnē, ir datu subjekts.

1.3.9. **E-pasta kredītpunkti** – 1 (viens) e-pasta kredītpunkts, kas ļauj izsūtīt 1 (vienu) e-pasta ziņu.

1.3.10. **Lietotājs** – Sabiedrības pilnvarotais pārstāvis, kurš pie reģistrācijas Vietnē brīvprātīgi izvēlas lietotāja vārda nosaukumu.

1.3.11. **Piemērojamie datu aizsardzības likumi** - jebkuri nacionāli un starptautiski personas datu aizsardzības likumi vai noteikumi, kas piemērojami Līguma spēkā esamības laikā, t.sk., Vispārīgā datu aizsardzības regula no tās piemērošanas brīža - 2018.gada 25.maija. Pirms Vispārīgās datu aizsardzības regulas piemērošanas sākuma, ar šo terminu tiek saprasti tie pārnacionālie un nacionālie normatīvie akti, kas regulē fiziskas personas datu aizsardzību.

1.3.12. **Datu pārzinis** – juridiska persona, kas saskaņā ar Līgumu, nosaka datu apstrādes mērķus un līdzekļus;

1.3.13. **Datu apstrādātājs** – juridiska persona, kas saskaņā ar Līgumu, datu pārziņa vārdā un uzdevumā apstrādā personas datus.

1.3.14. **Personas dati** - jebkura informācija, kas attiecas uz identificētu vai identificējamu fizisko personu.

1.3.15. **Apstrāde** - jebkura ar personas datiem vai personas datu kopumiem veikta darbība vai darbību kopums, ko veic ar vai bez automatizētiem līdzekļiem, piemēram, vākšana, reģistrācija, organizēšana, strukturēšana, glabāšana, pielāgošana vai pārveidošana, atgūšana, aplūkošana, izmantošana, izpaušana, nosūtot, izplatot vai citādi darot tos pieejamus, saskaņošana vai kombinēšana, ierobežošana, dzēšana vai iznīcināšana

1.4. Līguma mērķis ir nodrošināt arī to, lai dati par datu subjektiem netiktu izmantoti pretlikumīgos nolūkos vai izpausti personām, kurām nav tiesību saņemt šādus datus, kā arī nodrošināt, ka Puses datu apstrādē ievēro piemērojamo datu aizsardzības likumu prasības.

1.5. Līgums regulē datu apstrādes procedūras, kādas pielieto datu apstrādātājs datu pārziņa uzdevumā, t.i., vākšanu, reģistrēšanu, sakārtošanu, glabāšanu, izpaušanu, dzēšanu vai jebkuru citu šādu darbību kombināciju.

1.6. Līgums attiecas uz visiem datu veidiem un kategorijām, kas tiek nodoti datu apstrādātājam Līguma ietvaros.

1.7. Apstrādājot datus, MAILIGEN nodrošina apstrādājamo datu drošību, t.sk., patstāvīgi nodrošina atbilstošus tehniskos un organizatoriskos pasākumus.

**2. Līguma priekšmets**

2.1. Līguma ietvaros MAILIGEN nodrošina Sabiedrībai (tās Lietotājiem) iespēju, kas vienlaicīgi ir Pakalpojuma sastāvdaļa, sagatavot, pārvaldīt un sūtīt e-pasta ziņas Sabiedrības izvēlētiem adresātiem - Subjektiem, ar Vietnes starpniecību. MAILIGEN nodrošina Sabiedrības sastādītā e-pasta teksta tehnisku nosūtīšanu Sabiedrības izvēlētiem adresātiem, kā arī apkopo Līguma 2.4.2. punktā norādītos Subjektu datus Līguma 3.1.2. punktā noteiktajā kārtībā.

2.2. Pakalpojumu izmantošanai nepieciešamos datus (e-pasta datu bāzes, e-pastu tekstus, e-pasta dizainus u.c. atbilstoši šajā Līgumā noteiktajam) nodrošina Sabiedrība, ja vien Puses rakstveidā nevienojas citādāk. Par šo datu iegūšanu un Līgumā paredzētās apstrādes tiesisko pamatu un/vai satura likumību atbild Sabiedrība, ja vien Līgums nenosaka citādāk.

2.3. Sniedzot Pakalpojumu, MAILIGEN kā apstrādātājs Sabiedrības uzdevumā veic Subjektu datu, kurus tam nodevusi Sabiedrība kā šo datu pārzinis, apstrādi Latvijas Republikā piemērojamo personas datu aizsardzības normatīvo aktu izpratnē. MAILIGEN apņemas apstrādāt tai nodotos Subjektu datus tikai Sabiedrības noteiktajam nolūkam, tikai pēc Sabiedrības uzdevuma to apstrādei un tikai tādā apmērā, kāds nepieciešams Sabiedrības noteiktā uzdevuma izpildei, ievērot attiecīgo datu apstrādē Līguma noteikumus un Latvijas Republikā piemērojamos normatīvos aktus personas datu aizsardzības jomā, atbildot Sabiedrībai un Subjektam par nodarīto kaitējumu, tikai tad, ja tas radies MAILGEN darbības vai bezdarbības dēļ, MAILIGEN neievērojot Subjektu datu apstrādē Līguma vai piemērojamo normatīvo aktu noteikumus. MAILIGEN ir pilnībā atbildīgs par sava personāla, kuri darba pienākumu un Līguma izpildes ietvaros apstrādā personas datus, darbību / bezdarbību Līguma ievērošanā.

2.4. Līguma ietvaros:

2.4.1. Sabiedrība nodos MAILIGEN apstrādei šādus Subjektu datus (personu datu veidu kategorijas):

(I) elektroniskā e-pasta adrese;

2.4.2. Pakalpojuma sniegšanas ietvaros MAILIGEN apkopos par Subjektiem šādus personas datus:

(I) IP adrese;

(II) adrese (valsts, pilsēta);

(III) izmantotā ierīce;

(IV) izmantotā pārlūkprogramma;

(V) e-pasta atvēršanas, atrakstīšanās un bloķēšanās laiks un datums, klikšķu skaits;

2.4.3. MAILIGEN nodotie Subjektu dati attieksies uz šādām Subjektu kategorijām (Datu subjektu kategorijas):

(I) Sabiedrības klienti;

(II) Sabiedrības potenciālie klienti;

(III) Sabiedrības debitori;

2.4.4. MAILIGEN tiek nodoti Subjektu dati tikai šādam nolūkam:

(I) Sabiedrības komerciālo paziņojumu nosūtīšana;

(II) Sabiedrības mārketinga un reklāmas materiālu nosūtīšana;

(III) konkrētajai personai sagatavota un adresēta ziņojuma nosūtīšana;

(IV) konkrētajai personai adresēta ziņojuma nosūtīšana, ja tā parakstās uz jaunumu saņemšanu, atrakstās no jaunumu saņemšanas vai labo sava profila informāciju;
(V) Sabiedrības Subjektu datu apstrāde, lai Mailigen nodrošinātu surogātpasta sūdzību, bloķēto e-pastu, atrakstīto e-pastu un atvēršanas datu statistisku attēlošanu Sabiedrības izsūtītajos e-pasta ziņojumos;

(VI) Sabiedrības Subjektu datu apstrāde, ja Sabiedrība MAILIGEN pieprasa atbalstu, lai noteiktu vai Subjekts sabiedrības e-pastu ir saņēmis, cikos Subjektam e-pasts ir izsūtīts, kāpēc ir bloķēts e-pasta sūtījums Subjektam, kāpēc Subjekts e-pastu nav saņēmis, lai atjaunotu saraksta aktīvo sadaļā bloķētu e-pastu, kāpēc e-pasts piegādāts e-pasta servisu pakalpojuma sniedzēju surogātpasta mapē, lai atrakstītu e-pastu no saraksta, lai palīdzētu Vietnē augšupielādēt failu, kurā ir datu Subjekti un citos atbalsta gadījumos, ko Sabiedrība pieprasa MAILIGEN;

2.4.5. MAILIGEN nodoto Subjekta datu apstrādes raksturs (Sabiedrības noteiktie uzdevumi Subjektu datu apstrādē):

(I) Sabiedrības apstiprinātas e-pasta ziņas nosūtīšana Sabiedrības noteiktiem Subjektiem;

(II) Subjektu datu, kas izvietoti Vietnē, droša uzglabāšana;

(III) Sabiedrības informēšana par Subjektiem, kas ir atteikušies no ziņojumu saņemšanas vai parakstījušies uz ziņojumu saņemšanu, ja šāda iespēja ir izvēlēta Lietotāja Interfeisā;
(IV) Spama sūdzību, bloķēto e-pastu, atrakstīto e-pastu un atvēršanas datu apstrāde, lai attēlotu datus izsūtīto e-pastu ziņojumu atskaitēs un statistikā Vietnes Interfeisā Mailigen sniegto pakalpojumu ietvaros;

(V) Lai pēc Subjekta pieprasījuma, kas MAILIGEN sūdzas par surogātpastu, varētu identificēt sūtītāju un tālāk par šo informēt Sabiedrību;

(VI) Līguma 2.4.2.punktā minēto Subjektu datu apstrāde, lai nodrošinātu surogātpasta sūdzību, bloķēto e-pastu, atrakstīto e-pastu un atvēršanas datu statistisku attēlošanu Sabiedrības izsūtītajos e-pasta ziņojumos;

2.4.6. Sabiedrība veiks Subjektu datu nodošanu MAILIGEN, izmantojot Lietotāja kontu ar Interfeisa un/vai API saskarnes starpniecību. Datu apstrādes vieta – 1) sabiedrība ar ierobežotu atbildību “MAILIGEN”, reģistrācijas numurs 40103708475, juridiskā adrese Aspazijas bulvāris 30, Rīga, LV-1050; 2) SIA "TELIA LATVIJA", reģistrācijas numurs 40003057571, juridiskā adrese Lielvārdes 8a, Rīga, LV-1006, Latvija;

2.4.7. MAILIGEN nodoto Subjekta datu apstrādes termiņš – 3 (trīs) mēnešus pēc konta dzēšanas Vietnē vai 6 mēnešu laikā pēc Lietotāja pēdējās aktivitātes Vietnē (ja galvenais Lietotājs Vietnes kontā nav ienācis 6 mēnešus, konts ar tajā esošajiem datiem tiek dzēsts).

2.4.8. MAILIGEN nekavējoties, bet ne vēlāk kā 2 (divu) darba dienu laikā, informē Sabiedrību, ja tā rīcībā nav Sabiedrības norādījumu, kā apstrādāt personas datus konkrētā gadījumā vai, ja Sabiedrības norādījumi un instrukcijas par datu apstrādi ir pretrunā piemērojamiem datu aizsardzības likumiem un/vai ir jebkādā veidā maldinošas vai nesaprotamas. Tas dod MAILIGEN saprātīgu reakcijas laiku uz norādījumu neesamību.

2.5. Sabiedrības kontaktpersona, kas noteikta šī Līguma 11.2.1.punktā, reģistrējoties Vietnē ar Līguma 11.2.1.punktā minēto e-pasta adresi, izvēlas lietotājvārdu un paroli Lietotāja konta (turpmāk - Lietotāja konts), izveidei, kuru turpmāk Sabiedrība (tās Lietotāji Sabiedrības vārdā) izmanto Pakalpojuma saņemšanai ar Vietnes starpniecību. Lai noteiktu vai kāds prettiesiski neizmanto Sabiedrības mājas lapu (domēnu), MAILIGEN iesaka izmantot DMARC risinājumus.

2.6. Sabiedrībai (tās Lietotājiem) ir pienākums nodrošināt Lietotāja konta piekļuvei nepieciešamo lietotājvārdu un paroļu konfidencialitāti un neizpaušanu trešajām personām, nekavējoties ziņot MAILIGEN, ja lietotājvārds vai parole ir nonākusi trešo personu rīcībā vai ir pamatotas bažas uzskatīt, ka lietotājvārds vai parole varētu būt nonākusi trešo personu rīcībā. MAILGEN apņemas nodrošināt Lietotāja konta piekļuvei un pārvaldībai nepieciešamo lietotājvārdu un paroļu neizpaušanu trešajām personām, nekavējoties pēc Sabiedrības pieprasījuma bloķēt Lietotāja kontu, t.sk. nekavējoties informēt Sabiedrību, ja MAILIGEN darbības vai bezdarbības dēļ lietotājvārds vai parole ir nonākusi trešo personu rīcībā, vai ir pamatotas bažas uzskatīt, ka lietotājvārds vai parole varētu būt nonākusi trešo personu rīcībā.

2.7. Sabiedrības veiktās darbības Vietnē tiek automātiski uzskaitītas un attiecīgo Sabiedrības darbību rezultātā izvēlētās Pakalpojumu izvēlnes (pakalpojumu plāni utt.) tiek automātiski saglabātas Vietnes atmiņā pēc tam, kad tās apstiprinājusi Sabiedrība (tās Lietotāji).

**3. Pušu tiesības un saistības**

3.1. **MAILIGEN tiesības un saistības:**

3.1.1. MAILIGEN nodrošina Sabiedrībai tiesības piekļūt Vietnē izveidotajam Lietotāja kontam un izmantot Pakalpojumus katru dienu 24 stundas diennaktī un garantē 99.5% laika ikmēneša Pakalpojumu pieejamību. MAILIGEN vismaz 2 (divas) darba dienas iepriekš uz elektroniskā pasta adresi: aleksejs.molcanovs@1slimnica.lv vai Vietnes Lietotāja e-pasta adresi un admin.mailigen.lv un admin.mailigen.com Vietnēs informē Sabiedrību par plānotajiem pārtraukumiem Vietnes darbībā, norādot datumu, laiku un pārtraukuma ilgumu. MAILIGEN Lietotajā kontā ievadītos datus, t.sk., Subjektu datus, apstrādā sev piederošajā serverī, kas atrodas Eiropas Savienības sastāvā esošā valstī Latvijā SIA "TELIA LATVIJA" datu centrā. SIA "TELIA LATVIJA datu centrs, saskaņā ar pušu starpā noslēgto līgumu, nodrošina tos pašus datu aizsardzības pienākumus, kas noteikti šajā līgumā t.sk., īsteno piemērotus tehniskos un organizatoriskos pasākumus. MAILIGEN apņemas nenodot apstrādei personas datus (uzglabāšanas nolūkā) apstrādātājam, kura datu centrs (-i) atrodas ārpus Eiropas Savienības valstu vai Eiropas Ekonomiskās zonas valstu teritoriālajām robežām.

3.1.2. MAILIGEN, Pakalpojuma sniegšanas nolūkā, ievērojot Subjekta tiesības un brīvības, veic uzskaiti un analīzi (datu attēlošana statistiskā veidā, attēlojot atrakstīšanās, nepiegādāto e-pastu, klikšķu un e-pastu atvēršanas statistiku nolūkā optimizēt Sabiedrībai sniegto Pakalpojumu) par Sabiedrības ar Vietnes starpniecību veiktajām kampaņām, apstrādājot Līguma 2.4.2.punktā minētos Subjektu personas datus. Šajā gadījumā MAILIGEN neizpaudīs trešajām personām konkrētu kampaņu vai jebkādus Sabiedrības datus (t.sk. Subjektu datus) identificējamā veidā bez iepriekšējas Sabiedrības rakstiskas piekrišanas, bet tikai izmantos kopējai statistikai attiecīgajā nozarē, nolūkā sniegt Sabiedrībai Pakalpojumus, t.sk. MAILIGEN neveiks individuālu Subjektu un to personas datu analīzi, bet tikai Subjektu datu kā kopuma analīzi saistībā ar Sabiedrības kampaņu, lai sniegtu Pakalpojumus atbilstoši Līguma noteikumiem.

3.1.3. Puses nav atbildīgas par otras Puses saistībām. Puses apņemas neveikt darbības, kas tieši vai netieši var radīt zaudējumus otrai Pusei un nes atbildību par savu saistību pārkāpšanu un no tā izrietošajām sekām.

3.1.4. MAILIGEN ir tiesības apstrādāt un analizēt Sabiedrības sniegto un Vietnē/Lietotāja kontā ievietoto informāciju un/vai datus Vietnes funkcionalitātes nodrošināšanai, neskarot Subjektu datus šajā sakarā. Šim nolūkam MAILIGEN var lietot attiecīgas tehnoloģijas (piemēram, sīkfailus).

3.1.5. MAILIGEN Līguma darbības laikā vai kamēr Lietotāja konts nav dzēsts, ir tiesīga informēt Sabiedrību par dažāda veida aktualitātēm, jaunumiem Vietnē, padomiem mārketinga jomā, sponsoriem un/vai sadarbības partneru piedāvājumiem (minētais ietver arī reklāmu) nosūtot informāciju uz Sabiedrības kontaktpersonas, kas noteikta Līgumā, e-pastu vai Lietotāju e-pastu, ko Sabiedrība ir izvēlējusies Vietnē. Šīm darbībām nav nepieciešams Sabiedrības saskaņojums vai atļauja. Sabiedrība no aktualitātēm un jaunumiem var atteikties, atrakstoties saņemtajā ziņojumā vai nosūtot pieprasījumu MAILIGEN.

3.1.6. Pēc Līguma darbības termiņa beigām vai jebkurā citā Līguma izbeigšanas gadījumā, kā arī pēc Sabiedrības rakstiska pieprasījuma, ko Sabiedrība var vienpusēji izteikt jebkurā brīdī, MAILIGEN var dzēst Lietotāja kontu un visu tajā ievietoto informāciju/datnes, t.sk., Subjektu datus, vienas darba dienas laikā, t.sk., minētajā termiņā neatgriezeniski dzēst visu Sabiedrības informāciju/datnes saturu (Subjektu datus, datubāzes utt.) no Lietotāja konta un iesniegt Sabiedrībai apliecinājumu par visu Subjektu datu dzēšanu. Puses piekrīt, ka visa informācija un dati Lietotāja kontā ir Sabiedrības īpašums un Sabiedrības konfidenciāla informācija (t.sk., ka konfidenciāla informācija ir jebkuri Subjektu dati). Subjekta datu ievietošana Vietnē nevar tikt uzskatīta par jebkādu tiesību nodošanu MAILIGEN attiecībā uz tiem un MAILIGEN tos apstrādā tikai un vienīgi Pakalpojumu sniegšanai saskaņā ar Sabiedrības norādījumiem un tikai tādā apmērā, kāds nepieciešams Pakalpojuma izpildei saskaņā ar Sabiedrības norādījumiem.

3.1.7. MAILIGEN apliecina, ka, sniedzot Pakalpojumus un nodrošinot Sabiedrības datu (t.sk., Subjektu datu, kas satur personas datus normatīvo aktu izpratnē) glabāšanu un apstrādi, MAILIGEN ievēro Latvijas Republikā spēkā esošajos normatīvajos aktos paredzētos pienākumus, t.sk., Eiropas Savienības normatīvajos aktos, kas tieši piemērojami Latvijas Republikā, noteiktos pienākumus personas datu aizsardzības jomā, kā personas datu apstrādātājs (operators) iepriekš minēto, Latvijas Republikā piemērojamo normatīvo aktu izpratnē.

3.1.8. MAILIGEN apņemas nodrošināt, ka:

3.1.8.1. piekļuve Lietotāja kontam un attiecīgi Sabiedrības, t.sk., Subjektu datiem ir iespējama, izmantojot Lietotāja lietotājvārdu un paroli vai API kodu, ja konta Lietotājs šādu API kodu Vietnē ir aktivizējis. Informācija par Subjektu datiem ir pieejama arī Mailigen pilnvarotām personām – personālam, kam datu apstrāde ir nepieciešama savu darba pienākumu veikšanai. Šāda pieejamība par Subjektu datiem ir nepieciešama Vietnes un Interfeisa kvalitātes nodrošināšanai un atbalsta sniegšanai Lietotājam. Mailigen pilnvarotām personām, kam ir pieejama informācija par datu Subjektiem un Subjektu personas dati, ir pienākums ievērot konfidencialitāti, t.sk. neizpaust datus trešajām pusēm, kā arī veikt visas nepieciešamās darbības, lai nodrošinātu personas datu integritāti un drošību;

3.1.8.2. tiek veikta auditācijas pierakstu vešana, reģistrējot informāciju par visiem Subjektu datu apstrādes notikumiem un saglabājot attiecīgos reģistrus līdz Subjektu datu atgriešanai un dzēšanai saskaņā ar Līguma noteikumiem, t.sk., ka tiek reģistrēts katrs gadījums, kad:

3.1.8.2.1. notiek pieslēgšanās vai pieslēgšanās mēģinājums Lietotāja kontam ar Lietotāja lietotājvārdu un paroli un pēc Sabiedrības pieprasījuma tiek iesniegta informācija par datumu, laiku un IP adresi, no kuras Lietotājs pieslēdzies Vietnei vai API gadījumā IP adrese, laiks un metode, kuru ar API izsauca;

3.1.8.2.2. ja Lietotāja kontam un Subjektu datiem piekļūst MAILGEN personāls, kam Sabiedrība ir devusi pieejas, tiek fiksēta persona, kas piekļūst datiem, datums un laiks, kad notikusi katra piekļūšana, kā arī tiek nodrošināts, ka ir iespēja noteikt Subjektu datus, kam piekļuvis MAILIGEN personāls un pēc Sabiedrības pieprasījuma sniegt informāciju par attiecīgajiem auditācijas pierakstiem un MAILIGEN personāla piekļūšanu Subjektu datiem;

3.1.8.3. visā Līguma darbības laikā tiek īstenoti atbilstoši organizatoriskie un tehniskie pasākumi, lai tiktu nodrošināta Sabiedrības datu, t.sk. Subjektu datu, pienācīga aizsardzība, nodrošinot aizsardzību pret fiziskās un tehniskās iedarbības radītu datu apdraudējumu, t.sk. nodrošinot apstrādē izmantoto sistēmu darbības nepārtrauktu konfidencialitāti, noturību un pieejamību tikai tam pilnvarotām personām, nodrošinot datu aizsardzību, kas tiek realizēta ar programmatūras līdzekļiem, parolēm, šifrēšanu, kriptēšanu un citiem loģiskiem aizsardzības līdzekļiem;

3.1.8.4. MAILIGEN īstenotie organizatoriskie un tehniskie pasākumi Subjektu datu apstrādē nodrošina, ka attiecīgie Subjektu dati tiek aizsargāti pret neatļautu apstrādi, nejaušu un tīšu nelikumīgu apstrādi, t.sk. izmantošanu, pārsūtīšanu, pārveidošanu, grozīšanu, dzēšanu, iznīcināšanu vai citādu nozaudēšanu, ka tie nav pieejami un netiek izpausti tam nepilnvarotām personām, t.sk. ka tie nav pieejami tādam MAILIGEN personālam (darbiniekiem vai likumīgajiem pārstāvjiem), kam tie nav tiešā veidā nepieciešami Pakalpojuma izpildei;

3.1.8.5. MAILIGEN veic regulāru tehnisko un organizatorisko pasākumu testēšanu, izvērtēšanu un novērtēšanu, lai Subjektu datu apstrādē nodrošinātu to drošību;

3.1.8.6. Subjektu dati netiek nodoti apstrādei trešajām personām bez iepriekšējas Sabiedrības rakstiskas piekrišanas saņemšanas. Piekrišanu Sabiedrība var sniegt arī elektroniskā veidā, e-pastā apliecinot, ka tā neiebilst pret personas datu nodošanu trešajai personai. MAILIGEN, pirms apstrādes darbību nodošanas, savlaicīgi informē Sabiedrību par attiecīgo trešo personu, lai Sabiedrība varētu izvērtēt šo trešo personu un iebilst par personas datu nodošanu, un gadījumā, ja Sabiedrība ir piekritusi tam, ka personas dati tiek nodoti trešajai personai, MAILIGEN nodrošina, ka attiecīgā trešā persona ievēro visus MAILIGEN saskaņā ar šo Līgumu noteiktos pienākumus attiecībā uz Subjektu datu apstrādi, kā arī, ka ar attiecīgo personu, pirms tai tiek nodoti personas dati, tiek noslēgts atbilstošs rakstveida līgums;

3.1.8.6.1. MAILIGEN ir tiesības nodot datus trešajām personām datu apstrādei trešo pušu serveros – SIA "TELIA LATVIJA" datu centros tikai datu apstrādei - datu uzglabāšanai. Sabiedrība, parakstot šo Līgumu, apliecina, ka piekrīt iepriekšminētā apakšapstrādātāja piesaistei. MAILIGEN apņemas personas datus apstrādei nodot tikai tādam apakš apstrādātajam, kurš datu apstrādi – uzglabāšanu veic Eiropas Savienības sastāvā esošas valsts datu centrā. MAILIGEN apņemas nodrošināt, ka personas dati trešo pušu serveros tiek šifrēti un datiem var piekļūt tikai MAILIGEN pilnvarota persona. MAILIGEN, visos gadījumus, kad datu apstrādei piesaistīts apakšapstrādātājs, apņemas noslēgt rakstveida līgumu ar piesaistīto apakšapstrādātāju un nodrošināt, ka šis līgums ir spēkā esošs visu datu apstrādes laiku un, ka piesaistītais apakšapstrādātājs nodrošina tos pašus datu aizsardzības pasākumus, kas noteikti šajā Līgumā t.sk., īsteno piemērotus tehniskos un organizatoriskos pasākumus. MAILIGEN nav tiesību bez iepriekšējas Sabiedrības rakstiskas piekrišanas nodot datus ārpus Eiropas Ekonomiskās zonas un Eiropas Savienības. Ja Sabiedrība piekrīt datu nodošanai ārpus Eiropas Ekonomiskās zonas un Eiropas Savienības, Puses savā starpā noslēdz līgumu atbilstoši Eiropas Savienības noteiktajām standartklauzulām (Eiropas Komisijas lēmums par standartklauzulām datu nodošanai trešajām valstīm). Privātuma vairoga regulējums (pieņemts Eiropas Komisijā 2016.gada 12.jūlijā), ir alternatīva Eiropas Savienības standartklauzulām tiem datu apstrādātājiem, kas atrodas Amerikas Savienotajās Valstīs

3.1.8.7. apstrādājot Subjektu datus, MAILIGEN nodrošina to konfidencialitāti un adekvātu drošības līmeni. MAILIGEN aizsargā apstrādei nodotos datus pret to iznīcināšanu, pārveidošanu, nelikumīgu izplatīšanu un nodrošina, ka tiem piekļūst tikai attiecīgi autorizētas personas. MAILIGEN tāpat nodrošina apstrādei nodoto datu integritāti un aizsargā tos no jebkuras citas neatļautas un/vai nelikumīgas apstrādes, t.sk. nodrošina:

3.1.8.7.1. tikai tam pilnvarotu personu piekļūšanu tehniskajiem resursiem (informācijas sistēmām u.tml.), kas tiek izmantoti Subjektu datu apstrādei un aizsardzībai;

3.1.8.7.2. ka informācijas nesējus, kuros ir Subjektu dati, reģistrē, pārvieto, sakārto, pārveido, nodod, kopē un apstrādā tikai tam pilnvarotas personas;

3.1.8.7.3. ka jebkuras darbības ar Subjektu datiem veic tikai šādai darbībai pilnvarotas personas, ka pieeja Subjektu datiem ir tikai tām pilnvarotām personām, kurām tas tiešā veidā nepieciešams Pakalpojuma sniegšanai atbilstoši Sabiedrības norādījumiem, ka attiecīgo personu darbība ar Subjektu datiem tiek uzraudzīta, t.sk., ka vienmēr tiek fiksēta persona, kas veikusi Subjektu datu apstrādi, datums un laiks, kad veikta apstrāde, un ir iespēja noteikt datus, kas tikuši apstrādāti, kā arī, ka ir iespējams noteikt datus, kas ir neatļauti apstrādāti, kā arī datumu un laiku, kad notikusi neatļauta apstrāde, t.sk. ir iespējams fiksēt personu, kas veikusi vai ar kuras starpniecību ir veikta neatļauta apstrāde;

3.1.8.7.4. saņemot Subjektu datus, tiek fiksēta informācija par saņemtajiem datiem, datu saņemšanas datums un laiks, persona, kas saņēmusi datus un persona, kas nodevusi datus;

3.1.8.7.5. nododot Subjektu datus, tiek fiksēta informācija par nodotajiem datiem, datu saņemšanas datums un laiks, persona, kas nodevusi datus un persona, kas saņēmusi datus.

3.1.8.8. tiek sniegts Sabiedrībai atbalsts, atbildot uz Subjektu pieprasījumiem par to datu apstrādi un nodrošināt Subjekta tiesību īstenošanu atbilstoši Latvijas Republikā piemērojamajos normatīvajos aktos noteiktajam, nekavējoties informēt Sabiedrību, ja MAILIGEN ir saņēmis Subjekta, kura datus Sabiedrība nodevusi MAILIGEN, pieprasījumu saistībā ar tā datu apstrādi šī Līguma ietvaros;

3.1.8.9. nekavējoties tiek informēta Sabiedrība par jebkuru Sabiedrības konfidenciālās informācijas neatļautu izpaušanu, izmantošanu, apstrādi, pārveidošanu, grozīšanu, dzēšanu, iznīcināšanu vai citādu nozaudēšanu, gadījumā, ja MAILIGEN rīcība nonāk attiecīgas ziņas, kā arī par MAILIGEN rīcībā esošajām ziņām par pamatotiem, pastāvošiem draudiem, ka var notikt neatļautu Sabiedrības konfidenciālās informācijas neatļauta izpaušana, izmantošana, apstrāde, pārveidošana, grozīšana, dzēšana, iznīcināšana vai citāda nozaudēšana;

3.1.8.10. gadījumā, ja MAILIGEN rīcībā nonāk ziņas par iespējamu Subjekta datu aizsardzības pārkāpumu (t.i., Subjektu datu drošības pārkāpumu, kā rezultātā notikusi nejauša vai nelikumīga Subjektu datu iznīcināšana, nozaudēšana, pārveidošana, neatļauta izpaušana, izmantošana vai piekļuve tiem), MAILIGEN ne vēlāk kā 24 (divdesmit četru) stundu laikā pēc tā konstatēšanas, informē Sabiedrību ar ziņojumu uz Lietotāja e-pastu, kurā ietverta sekojoša informācija:

3.1.8.10.1. apraksts par datu aizsardzības pārkāpuma raksturu;

3.1.8.10.2. attiecīgo Subjektu kategorijas un datu kategorijas, t.sk. to skaitu, attiecībā uz kurām noticis datu aizsardzības pārkāpums;

3.1.8.10.2. par tehniskajiem un organizatoriskajiem aizsardzības pasākumiem, kas bija nodrošināti, kad notika Subjektu datu aizsardzības pārkāpums;

3.1.8.10.3. iespējamās Subjekta datu aizsardzības pārkāpuma sekas;

3.1.8.10.4. detalizēta informācija par tehniskajiem un organizatoriskajiem pasākumiem, kas īstenoti attiecībā uz notikušo Subjekta datu aizsardzības pārkāpumu, kurus MAILIGEN veicis, veiks vai ierosinājis veikt, kā arī ieteicamos Sabiedrības veicamos pasākumus, lai novērstu datu aizsardzības pārkāpumu, ietverot pasākumus, lai mazinātu iespējamās nelabvēlīgās sekas;

3.1.8.10.5. par trešajām personām, kuras ir informētas par šo Subjektu datu aizsardzības pārkāpumu;

3.1.8.10.6. vai Subjekti, attiecībā uz kuru datiem noticis datu aizsardzības pārkāpums, ir par to informēti;

3.1.8.10.7. par personas datu aizsardzības speciālista kontaktinformāciju.

3.1.9. MAILIGEN, līdz turpmāka norādījuma no Sabiedrības saņemšanas brīdim, ir tiesības apturēt Sabiedrības e-pastu izsūtīšanu, nekavējoties informējot par to Sabiedrību, attiecīgo ziņojumu nosūtot uz Līguma 11.2.1.punktā minēto Sabiedrības kontaktpersonas e-pastu vai Sabiedrības Vietnē reģistrēto e-pastu šādos gadījumos:

3.1.9.1. ja Sabiedrības izsūtītās kampaņas Hard bounce rate ir sākot no 8-15%.

3.1.9.2. ja Sabiedrības izsūtītās kampaņas Abuse rate ir lielāks par 0.2%.

3.1.9.3. ja Sabiedrības izsūtītās kampaņas Unsubscribe rate ir lielāks kā 0.9%.

3.1.10. MAILIGEN, līdz turpmākās vienošanās ar Sabiedrību panākšanai, ir tiesības apturēt Sabiedrības e-pastu izsūtīšanu, nekavējoties informējot par to Sabiedrību, attiecīgo ziņojumu nosūtot uz Līguma 11.2.1.punktā minēto Sabiedrības kontaktpersonas e-pastu vai Sabiedrības Vietnē reģistrēto e-pastu, ja Sabiedrības rīcības dēļ pieaug no MAILIGEN Interfeisa izsūtīto e-pastu bloķēto e-pastu skaits (BOUNCE RATE) un/vai samazinās izsūtīto e-pastu piegāde e-pasta servisu nodrošinātāju iesūtnē (INBOX), kā rezultātā tiek ietekmēta MAILIGEN kā e-pastu izsūtīšanas infrastruktūras pakalpojuma sniedzēja reputācija.

3.1.11. MAILIGEN ir tiesības liegt iespēju Sabiedrībai izsūtīt e-pasta kampaņas Vietnes sistēmā, ja Sabiedrība nav apmaksājusi MAILIGEN izrakstītos rēķinus atbilstoši Līguma noteikumiem un 5 (piecu) darba dienu laikā pēc MAILIGEN brīdinājuma saņemšanas par Pakalpojuma sniegšanas apturēšanu, neveic nesamaksāto rēķinu apmaksu. Minētās tiesības MAILIGEN ir līdz brīdim, kad Sabiedrība kavētos rēķinus ir apmaksājusi.

3.1.12. MAILIGEN neuzņemas nekādu atbildību par nepiegādātiem e-pasta sūtījumiem, ja e-pasta sūtījumu nepiegādāšana ir radusies no MAILIGEN neatkarīgu apstākļu dēļ.

3.1.13. MAILIGEN apņemas ievērot Sabiedrības rakstiski sniegtos norādījumus Subjektu datu apstrādei, t.sk., attiecībā uz piemērojamajiem tehniskajiem un organizatoriskajiem pasākumiem un nekavējoties informēt Sabiedrību, ja MAILIGEN nevar izpildīt Līguma noteikumus un tādējādi nodrošināt Subjektu datu aizsardzības tehnisko un organizatorisko prasību ievērošanu, datu drošību vai Sabiedrības sniegto norādījumu izpildi.

3.1.14. MAILIGEN apņemas nekavējoties bet ne vēlāk kā 2 (divu) darba dienu laikā atbildēt uz jebkuru Sabiedrības pieprasījumu par MAILIGEN veikto Sabiedrības konfidenciālās informācijas, t.sk., Subjekta datu apstrādi un nodrošināt pieeju Sabiedrībai nepieciešamai informācijai un dokumentiem, kas attiecas uz konfidenciālās informācijas, t.sk., Subjekta datu apstrādi un pierāda, ka MAILIGEN ievēro Līguma noteikumus, nepieciešamās datu aizsardzības tehniskās un organizatoriskās prasības, Latvijas Republikā piemērojamo normatīvo aktu datu aizsardzības jomā noteiktās prasības un Sabiedrības sniegtos norādījumus Subjektu datu apstrādei.

3.1.15. MAILIGEN iespēju robežās sadarbosies ar uzraudzības iestādi, kas saskaņā ar Latvijas Republikā piemērojamajiem normatīvajiem aktiem datu aizsardzības jomā īsteno savas uzraudzības pilnvaras, un piemērojamo normatīvo aktu ietvaros nodrošinās iepriekš minētajai iestādei piekļuvi MAILIGEN telpām, apstrādes sistēmām, iekārtām un informācijas nesējiem, kurās/kuros tiek veikta Subjektu datu apstrāde, t.sk. dokumentiem, kas attiecas uz apstrādi, kā arī sniegs skaidrojumus iepriekš minētajai iestādei par apstrādi un piemērotajiem pasākumiem datu aizsardzības nodrošināšanā.

3.1.16. MAILIGEN apņemas pēc Sabiedrības rakstveida pieprasījuma saņemšanas 10 (desmit) dienu laikā nodrošināt Sabiedrībai un/vai Sabiedrības noteiktam auditoram, kas noslēdzis konfidencialitātes ievērošanas līgumu ar Sabiedrību un MAILIGEN, skatīšanās līmeņa piekļuvi MAILIGEN pārstāvja pārraudzībā MAILIGEN telpām, apstrādes sistēmām, iekārtām un informācijas nesējiem, kurās/kuros tiek veikta Subjektu datu apstrāde, t.sk. dokumentiem, kas attiecas uz apstrādi, apstrādes procesu pārbaudes veikšanai, kā arī sniegt skaidrojumus iepriekš minētajām personām par apstrādi un piemērotajiem pasākumiem datu aizsardzības nodrošināšanā. Piekļuve tiek nodrošināta tikai tādā apjomā un tikai uz tādiem datiem, kas attiecas uz Sabiedrību.

3.1.17. MAILIGEN apņemas nekavējoties informēt Sabiedrību par tiesībsargājošo iestāžu, valsts vai pašvaldību iestāžu, vai citu personu likumiski pamatotiem pieprasījumiem attiecībā uz informācijas sniegšanu par Subjektu, kura datu apstrāde tiek veikta, izņemot, ja saskaņā ar Latvijas Republikā piemērojamajiem normatīvajiem aktiem MAILIGEN šādu informāciju par tiesībsargājošo iestāžu pieprasījumiem nav tiesīgs Sabiedrībai sniegt sakarā ar izmeklēšanas iestāžu pieprasījuma konfidenciālo raksturu.

3.1.18. MAILIGEN attiecībā uz tā personālu, kas iesaistīts Subjektu datu apstrādē, nodrošina, ka:

3.1.18.1. attiecīgās personas ir uzņēmušās konfidencialitātes saistības un ir apņēmušās ievērot šī Līguma noteikumus;

3.1.18.2. personas, kurām darba pienākumu izpildes ietvaros ir pieeja Subjektu datiem un personas, kuras darba pienākumu izpildes ietvaros apstrādā Subjektu datus, ir apmācītas par datu aizsardzības jautājumiem, t.sk. par Latvijas Republikā piemērojamajos normatīvajos aktos noteiktajām prasībām. MAILIGEN par saviem līdzekļiem apņemas nodrošināt ikgadēju personāla apmācību, šādā veidā nodrošinot personas datu apstrādē iesaistītā personāla iemaņu un kvalifikācijas celšanu.

3.1.18.3. tiek iecelts datu aizsardzības speciālists, ja tas nepieciešams atbilstoši normatīvo aktu noteikumiem;

3.1.19. MAILIGEN, nolūkā palīdzēt Sabiedrībai piemērojamo datu aizsardzības likumu prasību izpildē, t.sk., bet ne tikai – datu drošības un risku novēršanas nolūkos, apņemas ievērot noteiktus tehniskos un organizatoriskos pasākumus. Tehniskie un organizatoriskie pasākumi sevī ietvers vismaz tādu informācijas un datu drošības līmeni, kas ir pietiekošs, ņemot vērā:

3.1.19.1. eksistējošās tehniskās iespējas;

3.1.19.2. organizatorisko un tehnisko pasākumu izmaksas;

3.1.19.3. riskus, kas saistīti ar datu apstrādi;

3.1.19.4. apstrādājamo datu un informācijas jūtīgumu;

3.1.20. Ņemot vērā datu apstrādes raksturu, darbības jomu un mērķus, kā arī datu subjektu tiesības uz privātumu un iespējamo šo tiesību aizskārumu, MAILIGEN veiktie datu apstrādes tehniskie un organizatoriskie pasākumi pēc vajadzības ietver:

3.1.20.1. personas datu pseidonimizāciju un šifrēšanu;

3.1.20.2. spēju nodrošināt apstrādes sistēmu un pakalpojumu nepārtrauktu konfidencialitāti, integritāti, pieejamību un noturību;

3.1.20.3. spēju laicīgi atjaunot personas datu pieejamību un piekļuvi tiem gadījumā, ja ir noticis fizisks vai tehnisks negadījums;

3.1.20.4. procesu regulārai tehnisko un organizatorisko pasākumu efektivitātes testēšanai, izvērtēšanai un novērtēšanai, lai nodrošinātu apstrādes drošību.

3.1.21. MAILIGEN nodrošina, ka tam ir noslēgti nepieciešamie līgumi ar interneta un mobilo sakaru operatoriem, lai nodrošinātu Pakalpojumu sniegšanu atbilstoši šajā Līgumā noteiktajam.

3.1.22. MAILGEN nodrošina Sabiedrībai Vietnē nepārtrauktu pieeju datiem par visiem e-pasta ziņojumiem un to statusu (nosūtīts/saņemts, nosūtīšanas/saņemšanas laiks, adresāts atbilstoši e-pasta vai tālruņa numuram) vismaz 12 mēnešus pēc katra attiecīgā ziņojuma nosūtīšanas.

3.1.23. MAILIGEN, Sabiedrības uzdevumā nosūtot e-pasta ziņojumu Sabiedrības noteiktajiem adresātiem, nodrošina, ka saņēmējiem ir iespēja atteikties no turpmāku ziņojumu no Sabiedrības saņemšanas.

3.1.24. Par Līgumā noteiktā pakalpojuma nesniegšanu vai nekvalitatīvu (piemēram, Subjektam nosūtīts nepilnīgs / nesaprotams e-pasta teksts, e-pasta teksts nosūtīts nevis Subjektam, bet trešajai personai u.c.) sniegšanu, Sabiedrība MAILIGEN var piemērot līgumsodu EUR 50,00 apmērā par katru šādu gadījumu.

3.2. **Sabiedrības tiesības un saistības:**

3.2.1. Sabiedrība ir tiesīga piekļūt Vietnei un/vai jebkuram tajā piedāvātajam pakalpojumam vienīgi ar Vietnē nodrošinātā Interfeisa starpniecību vai API saslēgumu, kas nodrošina automatizētu sasaisti un tiek izstrādāts, ieviests un darbojas atbilstoši Līguma 9.punkta noteikumiem. Ja piekļuve Vietnei ir ar Interfeisa starpniecību, par neatļautām darbībām tiek uzskatītas visas tās darbības, kuru izpildei netiek izmantotas atļautās (uz ekrāna redzamās) komandas, vai kuras tiek izpildītas automātiski, bez cilvēka tiešas līdzdalības Pakalpojumu izmantošanas procesā (izmantojot jebkura veida programmas, piemēram, robotus).

3.2.2. Sabiedrība apņemas izmantot Pakalpojumus tikai likumīgiem mērķiem, kā arī ievērot Latvijas Republikas normatīvos aktus, Līguma noteikumus un Vietnes Lietošanas noteikumus, par kuriem Puses vienojušās un, kas tiek pievienoti šim Līgumam kā pielikums.

3.2.3. Ja piekļuve Vietnei ir ar Interfeisa starpniecību, Sabiedrība nodrošina to, ka Līgumā minētos Vietnes lietošanas noteikumus ([www.mailigen.lv](http://www.mailigen.lv/) – noteikumi) ievēro un ar tiem ir iepazinušies arī tās pārstāvji, darbinieki un/vai pilnvarotās personas, kas ir Vietnes Lietotāji. Jautājumos, kurus tieši neregulē šis Līgums, Puses piemēro Vietnes Lietošanas noteikumu normas. Ja ir pretrunas starp Vietnes lietošanas noteikumiem un šo Līgumu, tad par noteicošo uzskatāms šis Līgums.

3.2.4. Sabiedrība apņemas neveikt darbības, kas būtu vērstas uz MAILIGEN drošības sistēmu apiešanu, nesankcionētu iejaukšanos Vietnes vai tās darbību nodrošinošo iekārtu (piemēram, serveru) darbībā, kā arī nelikumīgu Vietnes koda izmantošanu. Tāpat Sabiedrība nav tiesīga veikt prettiesiskas darbības, kas var traucēt vai padarīt neiespējamu Pakalpojumu vai kādas to daļas sniegšanu.

3.2.5. Sabiedrība ir atbildīga par viņas rīcībā esošās datu bāzes saturu un tās iegūšanas leģitimitāti. Sabiedrība nodrošina apstrādei nodoto personas datu precizitāti, pareizību un aizsardzību līdz datu nodošanai MAILIGEN. Sabiedrība apzinās, ka pirmā izsūtītā kampaņa Sabiedrības Subjektiem, var tikt apturēta, līdz brīdim, kamēr MAILIGEN pārliecinās par Sabiedrības datubāzes atbilstību Latvijas Republikas normatīviem aktiem un Vietnes Lietošanas noteikumiem. Šādas darbības MAILIGEN ir nepieciešamas veikt, lai nodrošinātos, ka jauns Vietnes lietotājs neietekmē MAILIGEN reputāciju. Noslēdzot Līgumu Sabiedrība apliecina, ka:

3.2.5.1. pirms piekrišanas iegūšanas no datu subjektiem, Sabiedrība kā datu pārzinis ir informējis un darījis zināmu datu subjektam (-iem) par visiem turpmāk uzskaitītajiem apstākļiem:

3.2.5.1.1. datu pārziņa identitāte un kontaktinformācija;

3.2.5.1.2. aizsardzības speciālista kontaktinformācija, ja piemērojams;

3.2.5.1.3. apstrādes nolūki, kam paredzēti personas dati, kā arī apstrādes juridiskais pamats;

3.2.5.1.4. personas datu saņēmēji vai saņēmēju kategorijas;

3.2.5.1.5. laika posms, cik ilgi personas dati tiks glabāti, vai, ja tas nav iespējams, kritēriji, ko izmanto minētā laika posma noteikšanai;

3.2.5.1.6. ka pastāv tiesības pieprasīt Datu pārzinim piekļuvi datu subjekta personas datiem un to labošanu vai dzēšanu, vai apstrādes ierobežošanu attiecībā uz datu subjektu, vai tiesības iebilst pret apstrādi, kā arī tiesības uz datu pārnesamību;

3.2.5.1.7. ja apstrāde pamatojas uz 6. panta 1 (a) punktu vai 9. panta 2 (a) punktu – datu subjekta tiesības jebkurā brīdī atsaukt piekrišanu, neietekmējot tādas apstrādes likumīgumu, kuras pamatā ir pirms atsaukuma sniegta piekrišana;

3.2.5.1.8. tiesības iesniegt sūdzību uzraudzības iestādei;

3.2.5.1.9. informācija, vai personas datu sniegšana ir noteikta saskaņā ar likumu vai līgumu, vai tā ir priekšnosacījums, lai līgumu noslēgtu, kā arī informācija par to, vai datu subjektam ir pienākums personas datus sniegt un kādas sekas var būt gadījumos, kad šādi dati netiek sniegti;

3.2.5.1.10. tas, ka pastāv automatizēta lēmumu pieņemšana, tostarp profilēšana, un – vismaz minētajos gadījumos – jēgpilna informācija par tajā ietverto loģiku, kā arī šādas apstrādes nozīmīgumu un paredzamajām sekām attiecībā uz datu subjektu, ja piemērojams.

3.2.5.2. Subjektu piekrišana datu apstrādei ir sniegta brīvi, informēti un nepiespiesti un tā formulē brīvu datu subjekta gribu. Sabiedrība apliecina, ka lūgums dot piekrišanu ir ticis noformēts skaidri un atšķirami no citiem jautājumiem, saprotamā un viegli pieejamā valodā un veidā.

3.2.6. Sabiedrība ir pilnībā atbildīga par jebkuru informāciju/datiem, kurus tā iegūst, izmanto vai apstrādā, lietojot Pakalpojumus, kā arī uzņemas pilnu atbildību par savu darbību.

3.2.7. Izslēgts no teksta.

3.2.8. Kā sūtītāja identifikācijas vārda simbolus aizliegts ir izmantot: {| , ; % ' # % \*! ^ = [ ] ( ) \ / ~ < >}.

3.2.9. Pēc MAILIGEN paziņojuma saņemšanas par Subjektiem, kas atteikušies no ziņojumu saņemšanas, Sabiedrībai var dzēst no sūtījuma adresātu saraksta Subjektus, kas ir atteikušies no ziņojumu saņemšanas, ja tas nepieciešams Sabiedrības vajadzībām.

3.2.10 Ja Sabiedrības (tās Lietotāju) vainas dēļ pārkāpti šī līguma 3.2.1., 3.2.2, 3.2.4, 3.2.5. punkti un tā 1 (vienas) darba dienas laikā no MAILIGEN paziņojuma par attiecīgo pārkāpumu saņemšanas nenovērš pārkāpumu, MAILIGEN ir tiesības Sabiedrībai liegt Pakalpojumu izmantošanu, kā arī pieeju Lietotāja kontam un jebkurām datnēm vai citam informācijas saturam, kas atrodas Lietotāja kontā. MAILIGEN var deaktivizēt piekļuvi Lietotāja kontam un Pakalpojumiem ar iepriekšēju brīdinājumu līdz minēto pārkāpumu novēršanai. Sabiedrībai nav tiesību celt prasības (t.sk., par zaudējumu atlīdzību) vai pretenzijas pret MAILIGEN sakarā ar Pakalpojuma sniegšanas pārtraukšanu atbilstoši šajā Līguma punktā minētajam.

3.2.11. Sabiedrība ir atbildīga par visām darbībām, kas no Sabiedrības puses tiek veiktas caur Lietotāja kontu. Ja Sabiedrība uzzinājusi par paroles, kas nepieciešama piekļuvei Lietotāja kontam, vai Lietotāja konta neatļautu izmantošanu, par to nekavējoties ir jāinformē MAILIGEN.

3.2.12. Sabiedrība ir tiesīga palīdzēt MAILIGEN (t.sk. jebkura MAILIGEN apakšuzņēmēja, ja tāds tiem iesaistīts Subjektu datu apstrādē atbilstoši Līguma 3.1.8.6.punktā noteiktajam) nodrošināt šī Līguma izpildi.

3.2.13. Ja MAILIGEN (t.sk. jebkurš MAILIGEN apakšuzņēmējs, ja tāds tiem iesaistīts Subjektu datu apstrādē atbilstoši Līguma 3.1.8.6.punktā noteiktajam) nepilda vai nespēj izpildīt Līguma noteikumos noteiktās prasības attiecībā uz atbilstošo obligāto tehnisko un organizatorisko prasību izpildi Subjektu datu drošības nodrošināšanā, normatīvajos aktos datu aizsardzības jomā noteiktās prasības, Sabiedrības norādījumus Subjektu datu apstrādei, kas nav pretrunā normatīvajiem aktiem, nenodrošina vai nespēj nodrošināt pietiekamus pasākumus Subjektu datu aizsardzībai un visi šie apstākļi ir konstatēti neatkarīgā trešās puses eksperta atzinumā, un MAILIGEN 45 (četrdesmit piecu) dienu laikā no šāda atzinuma saņemšanas nav novērsusi konstatētos trūkumus, Sabiedrība ir tiesīga nekavējoties izbeigt šo Līgumu.

3.2.14. Sabiedrība ir tiesīga nekavējoties apturēt turpmāku Subjektu datu nodošanu MAILIGEN, ja pastāv apstākļi, kas kavē vai liedz MAILIGEN pildīt šī Līguma noteikumus.

3.2.15. Puses apzinās un pieņem, ka Vietnes saturs un/vai Pakalpojumu funkcionalitāte var mainīties bez iepriekšēja brīdinājuma, nepasliktinot Vietnes funkcionalitāti un saistībā ar minēto apņemas necelt savstarpējas pretenzijas.

3.2.16. Strādājot ar Subjekta datiem Vietnē, Sabiedrība apņemas ievērot tehniskās un organizatoriskās prasības, kas noteiktas piemērojamajos normatīvajos aktos. Sabiedrība apliecina, ka tehniskie un organizatoriskie pasākumi sevī ietvers vismaz tādu informācijas un datu drošības līmeni, kas ir pietiekošs, ņemot vērā:

3.2.17.1. eksistējošas tehniskās iespējas;

3.2.17.2. organizatorisko un tehnisko pasākumu izmaksas;

3.2.17.3. riskus, kas saistīti ar datu apstrādi;

3.2.17.4. apstrādājamo datu un informācijas jūtīgumu;

3.2.18. Ņemot vērā datu apstrādes raksturu, darbības jomu un mērķus, kā arī datu subjektu tiesības uz privātumu un iespējamo šo tiesību aizskārumu, Sabiedrība apliecina, ka datu apstrādes tehniskie un organizatoriskie pasākumi cita starpā pēc vajadzības ietvers:

3.2.18.1. personas datu pseidonimizāciju un šifrēšanu;

3.2.18.2. spēju nodrošināt apstrādes sistēmu un pakalpojumu nepārtrauktu konfidencialitāti, integritāti, pieejamību un noturību;

3.2.18.3. spēju laicīgi atjaunot personas datu pieejamību un piekļuvi tiem gadījumā, ja ir noticis fizisks vai tehnisks negadījums;

3.2.18.4. procesu regulārai tehnisko un organizatorisko pasākumu efektivitātes testēšanai, izvērtēšanai un novērtēšanai, lai no savas puses nodrošinātu personas datu apstrādes drošību.

3.2.19. Sabiedrība apņemas neveikt darbības, kas liek MAILIGEN pārkāpt jebkurus piemērojamos datu aizsardzības likumus, kaitē MAILIGEN vai Subjektiem (t.sk., to tiesībām uz privātumu personas datu apstrādes ietvaros).

**4. Samaksas kārtība**

4.1. Samaksa par sniegtajiem Pakalpojumiem tiek noteikta atbilstoši Līguma 2.pielikumā noteiktajām cenām. Maksājums tiek veikts ik mēnesi, samaksu veicot 30 (trīsdesmit) kalendāro dienu laikā no MAILIGEN rēķina saņemšanas dienas. Rēķinā obligāti jānorāda Sabiedrības Līguma reģistrācijas numurs, pretējā gadījumā Sabiedrība ir tiesīga neveikt attiecīgo apmaksu līdz neatbilstības novēršanai.

4.2. MAILIGEN uz Līguma 4.1. punkta pamata izsniegtos rēķinus nosūta Sabiedrībai elektroniskā veidā uz Sabiedrības e-pasta adresi administracija@1slimnica.lv, ievērojot MK noteikumu Nr.585 “Noteikumi par grāmatvedības kārtošanu un organizāciju” 8.3. punktu un likuma "Par grāmatvedību" 7.1 pantu.

4.3. Ja Sabiedrība kavē rēķinu apmaksu, MAILIGEN ir tiesības aprēķināt un pieprasīt no Sabiedrības līgumsodu 0,1 % (nulle komats viena procenta apmērā) no nesamaksātās summas par katru kavēto dienu, bet ne vairāk kā 10 % (desmit procentus) no kopējās no nesamaksātās summas.

**5. Līguma darbības termiņš**

5.1. Līgums stājas spēkā ar tā parakstīšanas brīdi un ir spēkā 24 mēnešus vai līdz brīdim, kad Sabiedrības veiktā iepirkuma (identifikācijas numurs: R1S 2020/IEP-33) ietvaros noslēgtajos līgumos kopējā samaksa par sniegtajiem pakalpojumiem sasniedz 40 000,00 EUR bez PVN, atkarībā no tā, kurš no nosacījumiem iestājas pirmais. Šajā punktā noteiktās summas izlietojuma kontroli veic Sabiedrība.

5.2. Puses var izbeigt Līgumu, brīdinot otru Pusi rakstveidā ne vēlāk kā 30 (trīsdesmit) dienas iepriekš. Sabiedrība ir tiesīga izbeigt Līgumu pirms Līguma punktā un Līguma 5.3.punktā minētā termiņa, Līguma 5.1.punktā norādītajā kārtībā, dzēšot Lietotāja kontu, t.sk., Līguma 3.2.14.punktā minētajā gadījumā.

5.3. Pusēm ir iespēja izbeigt Līgumu nosūtot paziņojumu otrai Pusei septiņas kalendārās dienas iepriekš, ja tā 3 (trīs) darba dienu laikā no otras Puses paziņojuma par attiecīgo pārkāpumu saņemšanas nenovērš pārkāpumu:

5.3.1. otra Puse tiek likvidēta vai ir atzīta par maksātnespējīgu;

5.3.2. otra Puse atkārtoti nokavē (t.i. vairāk nekā divreiz) savu līgumsaistību samaksu.

5.4. Līgums uzskatāms par izbeigtu, ja Līgumu nav iespējams izpildīt tādēļ, ka Līguma izpildes laikā Pusei ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

5.5. Līguma darbības izbeigšanās gadījumā Pusēm ir pienākums veikt pilnīgu savstarpējo norēķinu, t.sk., samaksāt visus rēķinus, līgumsodus, nokavējuma procentus un citus maksājumus, kā arī kompensēt viena otrai visus zaudējumus, ja tādi radušies.

5.6. Puses informē otru Pusi par izmaiņām Līguma 11.1. punktā norādītajā kontaktinformācijā, izmantojot e-pastu 2 (divu) darba dienu laikā no attiecīgo izmaiņu izdarīšanas brīža.

**6. Atbildība**

6.1. MAILIGEN neuzņemas nekādu atbildību par Sabiedrības izveidotā e-pasta saturu vai tām darbībām, ko Sabiedrība (Lietotāji) izdara uz Pakalpojumu pamata.

6.2. MAILIGEN neuzņemas nekādu atbildību par zaudējumiem, kuri radušies Sabiedrībai vai trešajām personām saistībā ar Pakalpojumu izmantošanu/neizmantošanu un Sabiedrība apņemas personas datu apstrādē ievērot tehniskās un organizatoriskās prasības, kas minētas šī līguma 3.2.5., 3.2.17., 3.2.18. punktā vai kuru ievērošanas pienākumu Sabiedrībai uzliek piemērojamie datu aizsardzības likumi.

6.3.Izmantojot Pakalpojumus ir aizliegts:

6.3.1.izmantot informāciju, kura aizskar vai pārkāpj trešo personu intelektuālā īpašuma tiesības vai citas tiesības (t.sk., nesankcionēti izmantot jebkurus ar autortiesībām, preču zīmēm, patentiem utt. aizsargātus objektus);

6.3.2. izmantot informāciju, kura aizskar personas godu un cieņu;

6.3.3. izmantot informāciju, kura popularizē vai aicina uz vardarbību, rasu naidu vai citu prettiesisku darbību veikšanu;

6.3.4. izmantot informāciju, kas nav savienojama ar sabiedrībā pieņemtiem ētikas un morāles standartiem;

6.3.5. apzināti izmantot informāciju, kura satur datorvīrusus, spiegprogrammatūru (spyware) vai izveidota, lai kaitētu datora vai programmatūras darbībai (drošībai);

6.3.6. izmantot informāciju, kurai ir maldinošas reklāmas raksturs;

6.3.7. izmantot informāciju, kura ir pornogrāfiska;

6.3.8. izmantot informāciju, kas iegūta nelikumīgi (tas attiecas arī uz personu datiem);

6.3.9. izmantot informāciju, kas ietekmē vai var ietekmēt Vietnes normālu darbību un/vai drošību;

6.3.10. izmantot informāciju, kas satur informāciju par azartspēlēm;

6.3.11. izmantot informāciju, kas neatbilst Latvijas Republikas normatīvajiem aktiem.

6.4. MAILIGEN neuzņemas atbildību par trešo personu prasībām vai pretenzijām, kuras ir celtas sakarā ar jebkādām Sabiedrības darbībām, izņemot, ja trešo personu prasības vai pretenzijas celtas sakarā ar tādu MAILIGEN rīcību, kas neatbilst šī Līguma noteikumiem un normatīvo aktu prasībām.

6.5. MAILIGEN neuzņemas nekādu atbildību par:

6.5.1. to Sabiedrības izmantoto un MAILIGEN apstrādei nodoto personas datu iegūšanas leģitimitāti un tādām sekām (t.sk. tiesiskajām), kuras Sabiedrības (tās Lietotāju) darbības vai bezdarbības dēļ ir radušās;

6.5.2. traucējumiem vai pārtraukumiem Pakalpojumu izmantošanā, kas saistīti ar nepārvaramas varas apstākļiem (piemēram, plūdi, ugunsgrēks, ārpus MAILIGEN kontroles esošu interneta pakalpojumu vai energoapgādes traucējumi, traucējumi ārpus MAILIGEN kontroles esošu iekārtu vai programmu darbībā, datorvīrusi, kiberuzbrukums).

6.6. Sabiedrība piekrīt izmantot Pakalpojumus kādi tie ir apskatāmi Vietnē reģistrācijas dienā („as is”) un bez jebkādām garantijām no MAILIGEN puses, ko neparedz šis Līgums. Sabiedrība, parakstot šo līgumu, apliecina, ka ir pilnībā iepazinusies ar Vietni, tās funkcijām un Pakalpojumiem.

6.7. Tehniska rakstura pretenzijas Sabiedrībai ir jānosūta elektroniski uz support@mailigen.com ne vēlāk kā 5 (piecu) darba dienu laikā no to konstatēšanas brīža. Cita rakstura pretenzijas Sabiedrība izsaka ne vēlāk kā 20 (divdesmit) darba dienu laikā no to konstatēšanas brīža, rakstveidā, papīra formā uz MAILIGEN juridisko adresi vai elektroniski uz support@mailigen.com.

6.8. MAILIGEN garantē, ka nekāda Sabiedrības datubāžu informācija, kas tiek izvietota Vietnē, netiks izmantota MAILIGEN vai kādas trešās personas labā.

6.9. MAILIGEN ir tiesīga Sabiedrības datubāžu informāciju nodot tikai tādām valsts institūcijām normatīvajos aktos noteiktā kārtībā, kurām tiesības uz šādas informācijas saņemšanu piešķir normatīvie akti, par to rakstveidā brīdinot Sabiedrību nekavējoties, ja to pieļauj Latvijas Republikā piemērojamie normatīvie akti. Informācijas nodošanas gadījumā, pamatojoties uz šajā Līguma punktā noteikto MAILIGEN nodrošina, ka valsts institūcijām tiks norādīts uz izpaustās informācijas konfidencialitāti.

6.10. Puses atbild tikai par tiešajiem zaudējumiem (izņemot negūto peļņu, kas netiek kompensēta jebkurā gadījumā), kas kādai no Pusēm nodarīti otras Puses vainojamas rīcības vai bezdarbības rezultātā. Šis Līguma punkts nav piemērojams, ja zaudējumi nodarīti rupjas neuzmanības vai ļauna nolūka rezultātā.

6.11. Puses vienojas, ka šī Līguma darbības laikā katra no tām veiks pienācīgus pasākumus, lai novērstu Pušu, to darbinieku vai pārstāvju jebkādu iesaistīšanos nelikumīgās darbībās, kas saistītas ar korupciju un krāpšanu. Pēc vienas Puses pieprasījuma otrai Pusei ir jāsniedz informācija par tās īstenotajiem pretkorupcijas un krāpšanas novēršanas pasākumiem, kā arī jebkura informācija attiecībā uz šī Līguma izpildes gaitā identificētajiem pārkāpumiem un to novēršanai veiktajiem pasākumiem šajā sakarā. Gadījumā, ja viena no Pusēm gūst pierādījumus vai pastāv pamatotas aizdomas, ka otra Puse, tās darbinieks vai pārstāvis ir veicis vai bijis iesaistīts nelikumīgās darbībās, kas saistītas ar korupciju un krāpšanu, tad pirmajai Pusei ir tiesības pieprasīt otrai Pusei nekavējoties sniegt informāciju par tās īstenotajiem korupcijas un krāpšanas novēršanas pasākumiem, tai skaitā informācija attiecībā uz šī Līguma izpildes gaitā konstatētajām nelikumīgajām darbībām un to novēršanai veiktajiem pasākumiem. Ja otra Puse nesniedz pieprasīto informāciju un/vai nekavējoties neveic atbilstošus pasākumus šī Līguma izpildes gaitā konstatēto nelikumīgo darbību novēršanai, tad pirmā Puse, iesniedzot attiecīgu rakstisku paziņojumu, ir tiesīga nekavējoties pārtraukt savu līgumsaistību izpildi vai izbeigt šo Līgumu bez iepriekšēja brīdinājuma.

6.12. Puses apņemas savstarpēji sadarboties un līdzdarboties, lai ievērotu visus piemērojamos datu aizsardzības likumus un visas uzraugošo iestāžu rekomendācijas un vadlīnijas. Pusēm ir pienākums veikt visas nepieciešamās izmaiņas Līgumā, ja to pieprasa piemērojamie datu aizsardzības likumi.

6.13. Puses apņemas viena otrai palīdzēt nolūkā izpildīt piemērojamo datu aizsardzības likumu prasības, t.sk., bet ne tikai sakarā ar datu pārziņa pienākumiem saistībā ar datu subjektu tiesību un interešu ievērošanu par tiesībām saņemt informāciju un tiesībām labot, bloķēt un dzēst personas datus.

6.14. Pusēm ir pienākums par saviem līdzekļiem katram atsevišķi veikt visas nepieciešamās darbības, lai tās atbilstu piemērojamo datu aizsardzības likumu un Līguma prasībām, t.sk., jo īpaši attiecībā uz organizatoriskajiem un tehniskajiem pasākumiem, kurus Puse īsteno realizējot personas datu aizsardzību ar loģiskiem un fiziskiem aizsardzības līdzekļiem.

**7. Īpašie e-pastu noteikumi**

7.1. Sabiedrība izmantos "vienkāršo opt-in" vai "dubulto opt-in" (pierakstīšanās un apstiprinājuma) metodi pēc savas izvēles. "Dubultā opt-in" metode nozīmē to, ka tad, kad Sabiedrība sarakstam pievieno jaunu Subjekta e-pasta adresi, uz to tiek nosūtīts apstiprinājuma e-pasts, kurā ir ievietota piekrišanas apstiprinājuma saite un Subjekta piekrišana nav aktīva kamēr MAILIGEN nav saņēmis no attiecīgā Subjekta apstiprinājumu klikšķa veidā uz apstiprinājuma saites. Apstiprinājuma e-pasts, ko Sabiedrība sūta jaunajiem Subjektiem, nedrīkst ietvert reklāmu vai citu uz rīcību pamudinošu darbību, bet gan tikai aicinājumu apstiprināt Subjekta iekļaušanu sarakstā. Sabiedrībai jānodrošina Subjektu tiesības nekavējoties atteikties (atrakstīties) no paziņojumu saņemšanas un atteikšanās (atrakstīšanās) nevar pasliktināt Subjektu tiesības.

7.2. Ja Sabiedrība izmanto “vienkāršo opt-in” metodi, Sabiedrība var iekļaut sarakstā tikai tos Subjektus, kas Sabiedrībai devuši piekrišanu saņemt komerciālos paziņojumus. Sabiedrība nedrīkst iekļaut Subjektu sarakstā internetā ievāktus e-pastus vai pirktus e-pastus neatkarīgi no minēto kontaktu statusa šajos sarakstos.

7.3. Vienreizējs e-pasta sūtījums: Sabiedrība drīkst izmantot MAILIGEN vienreizēja e-pasta izsūtīšanai, pēc kura tiek vai netiek izdzēsts Subjektu saraksts ne ātrāk kā 14 dienas pēc pēdējā sūtījuma (lai Subjektiem paliek spēkā aktīva iespēja atrakstīties) un tiek vai netiek izveidots jauns Subjektu saraksts pēc pašas Sabiedrības ieskatiem. Subjektu sarakstam pēc vajadzības Sabiedrība pievieno jaunus Subjektus vai izdzēš Subjektus, kas ir atteikušies no iespējas saņemt e-pastus. Līguma noteikumu pārkāpums no Sabiedrības puses paredz tūlītēju MAILIGEN Pakalpojumu pārtraukšanu, neatgriežot veikto samaksu par MAILIGEN pakalpojumu izmantošanu, ja Sabiedrība nav 7 dienu laikā novērsusi konstatētos pārkāpumus pēc MAILIGEN rakstiska brīdinājuma saņemšanas.

**8. Konfidencialitāte**

8.1. Puses vienojas, ka Līgums, t.sk., visi tā papildinājumi un pielikumi, kā arī visa informācija, neatkarīgi no tās formas, kas Pusei kļuvusi zināma vai pieejama par otru Pusi, noslēdzot Līgumu vai Līguma izpildes gaitā, tai skaitā jebkāda informācija par otras Puses klientiem, otras Puses komercdarbību, komercnoslēpumiem, īpaši atrunātajiem nosacījumiem un citām ziņām par otru Pusi ir uzskatāma par konfidenciālu informāciju un nav izpaužama nevienai trešajai personai. Par Sabiedrības konfidenciālu informāciju ir atzīstama un konfidencialitātes prasības piemērojamas visai informācijai, kas atteicas uz Sabiedrības datu bāzi un jebkādiem Subjektu datiem, un citu Sabiedrības informāciju, kas atrodas Vietnē, kā arī Pušu komercnoslēpumu saturoša informācija, kas Pusēm kļuvusi pieejama vai zināma sakarā ar Līguma izpildi.

8.2. Puses vienojas, ka tās nepubliskos un neizpaudīs otras Puses konfidenciālo informāciju trešajām personām bez otras Puses iepriekšējas rakstiskas piekrišanas saņemšanas, izņemot normatīvajos aktos noteiktajos gadījumos un kārtībā kompetentas jurisdikcijas tiesai vai valsts iestādei, pamatojoties uz tiesu vai valsts iestādes lēmumu šajā sakarā, par šādu izpaušanas faktu nekavējoties rakstiski informējot otru Pusi, ja to pieļauj Latvijas Republikā piemērojamie normatīvie akti.

8.3. Puses vienojas, ka konfidencialitātes ierobežojumi neattiecas uz informāciju, kas ir publiski pieejama par jebkuru no Pusēm šo Līgumu noslēdzot un gadījumiem, kad konfidenciāla informācija par otru Pusi kļuvusi zināma un publiski pieejama tiesiskā ceļā, bez Puses, kas saņēmusi otras Puses konfidenciālo informāciju, vainas.

8.4. MAILIGEN apņemas pakalpojuma sniegšanas laikā iegūto Sabiedrības konfidenciālo informāciju (t.sk. komercinformāciju) neizmantot citiem mērķiem kā tikai Līguma izpildei, neizmantot savas komercdarbības veicināšanā, izvairīties no tiešas vai netiešas konkurences situācijām ar Sabiedrību, kā arī neveikt darbības, kas būtu vērstas uz Sabiedrības klientu pārvilināšanu.

8.5. Puses vienojas, ka neviena no Pusēm neizmantos konfidenciālo informāciju nekādiem citiem mērķiem, kā vien Līguma izpildei. Puses apņemas aizsargāt konfidenciālo informāciju un nodrošināt tās aizsardzībai tikpat stingras prasības kā savas konfidenciālās informācijas aizsardzībai, bet jebkurā gadījumā ne mazāku aizsardzību, kā tas būtu sagaidāms no krietna un rūpīga saimnieka.

8.6. Katra no Pusēm ir atbildīga par savu amatpersonu, darbinieku, un konsultantu, kam tapusi pieejama vai ir nodota otras Puses konfidenciālā informācija, darbību un bezdarbību šajā Līgumā noteikto konfidencialitātes saistību ievērošanu, pie tam katra Puse nodod savām amatpersonām, darbiniekiem vai konsultantiem otras Puses konfidenciālo informāciju tikai tādā apjomā un veidā, kāds ir nepieciešams Līguma izpildei. Subjektu dati nav nododami MAILIGEN konsultantiem bez Sabiedrības piekrišanas saņemšanas.

8.7. Puses ir atbildīgas par to, lai to amatpersonas, darbinieki un konsultanti, kuru rīcībā ir otras Puses konfidenciāla informācija, ievērotu konfidencialitātes saistības un neizpaustu to rīcībā esošo otras Puses konfidenciālo informāciju trešajām personām un ievērotu šī Līguma noteikumus.

8.8. Šajā Līguma sadaļā noteiktās konfidencialitātes saistības ir beztermiņa, uz tām neattiecas Līguma pirmstermiņa izbeigšanas tiesības un tās ir spēkā arī pēc Līguma darbības termiņa beigām.

**9. Vietnes apkalpošanas noteikumi un API saslēguma noteikumi**

9.1. Sabiedrība var izveidot API (programmu saskarnes) saslēgumu (turpmāk tekstā Sistēma), sasaistot Sabiedrības pārziņā esošo sistēmu (turpmāk tekstā Sabiedrības sistēma) ar Vietni, kas nodrošinās Sabiedrībai iespēju – pēc Sabiedrības ieskatiem automātiski, ar Vietnes starpniecību sūtīt e-pastu no Sabiedrības sistēmas Sabiedrības izvēlētiem Subjektiem.

9.2. Sistēmu veido programmatūras un tehniskie pieslēgumi, kas nodrošina Sabiedrībai iespēju no Sabiedrības sistēmas nodot datus, t.sk. Subjektu datus, Vietnei un saņemt Pakalpojumu.

9.3. Puses nodrošina Sistēmas izstrādes, pilnveidošanas un darbības laikā pārraidīto datu šifrēšanu, kriptēšanu un citu nepieciešamo datu drošības prasību ievērošanu, nodrošinot pienācīgu personas datu aizsardzību.

9.4. Sistēma ir paredzēta drošam datu transportam no Sabiedrības sistēmas uz Vietni, izmantojot drošu pārsūtīšanas protokolu SSL. Pēc noklusējuma SSL ir izslēgts.

9.5. Puses var saskaņot Sistēmas nepieciešamos tehniskos risinājumus datu drošības un aizsardzības prasību maiņas gadījumos.

9.6. Puses Sistēmas izstrādes, ieviešanas un darbības laikā neveic darbības, kas būtu vērstas pret otras Puses sistēmu drošību, kā arī neveic nelikumīgas darbības ar otras Puses sistēmā esošajiem datiem, sistēmām vai to daļām, t.i. ar nelikumīgām darbībām saprotot vienas Puses darbības, kuras nav akceptējusi otra Puse Sistēmas specifikācijā un kas tiek izpildītas manuāli vai automātiski, izmantojot jebkura veida speciāli šim nolūkam izveidotas programmas vai Sistēmas specifikācijā nedokumentētas komandas.

9.7. MAILIGEN Sistēmas izstrādes un ieviešanas, t.sk., testa laikā, nodrošina Sabiedrības Līguma 11.2.1.punktā minētās kontaktpersonas ar konsultāciju sniegšanu par tehniskiem un Pakalpojuma izmantošanas jautājumiem, kā arī nodrošina savas puses procesu darbību un savā kompetencē esošo jautājumu operatīvu risinājumu. Šajā Līguma punktā minēto konsultāciju sniegšana ir bez maksas un nav aprobežota ar konsultāciju stundām. Pēc šajā Līguma punkta minētā limita izmantošanas, ja Sabiedrībai nepieciešamas papildus konsultācijas Sistēmas izstrādei un ieviešanai, Puses noslēdz atsevišķu vienošanos rakstveidā, vadoties no izcenojuma EUR 30.- (trīsdesmit euro), papildus maksājot PVN saskaņā ar Latvijas Republikā piemērojamajiem normatīvajiem aktiem par 1 (vienu) MAILIGEN darba stundu.

9.8. Pirms Sistēmas (t.sk. Sistēmas izmaiņu) ekspluatācijas produkcijas vidē, Puses veic Sistēmas testēšanu testa vidē. Testēšanas rezultātus Puses var apstiprināt ar Pušu parakstītu Sistēmas ekspluatācijā nodošanas aktu, kas ar tā parakstīšanas brīdi kļūst par neatņemamu Līguma sastāvdaļu un kurā tiek atspoguļotas Sistēmas darbības specifikācija. Pušu paraksts uz akta apliecinās, ka Sistēmas darbība atbilst Pušu prasībām.

9.9. Pēc Sistēmas ekspluatācijā nodošanas akta parakstīšanas, ja šādu aktu bija nepieciešamība parakstīt, MAILIGEN nodrošina Sabiedrības sistēmas tehniskajam pieslēgumam Vietnes pieejamību atbilstoši Līguma 3.1.1.punktā noteiktajam – katru dienu 24 stundas diennaktī un 99.5% apmērā katru mēnesi, t.sk. Līguma 3.1.1.punktā minētajā termiņā un kārtībā informē Sabiedrību par plānotajiem pārtraukumiem Vietnes darbībā, kas liegs Sabiedrības sistēmas tehniskajam pieslēgumam Vietnes pieejamību.

9.10. Pēc Sistēmas ekspluatācijā nodošanas akta parakstīšanas, ja šādu aktu bija nepieciešamība parakstīt, MAILIGEN nodrošina iespēju Sabiedrībai ziņot par problēmu situācijām, kas saistītas ar Sistēmas un/vai Vietnes darbību, izmantojot elektroniskā pasta adresi, kas norādīta Līguma 6.7.punktā.

9.11. Izslēgts no teksta.

9.12. Par Vietnes un/vai Sistēmas apkalpošanu un uzturēšanu Sabiedrība neveic atsevišķu, papildus maksājumu MAILIGEN, kā tikai Līguma Pielikumā Nr.1 maksājumu veikšanu par e-pastu nosūtīšanu.

9.13. Izslēgts no teksta.

**10. Citi noteikumi**

10.1. Strīdi, kuri radušies saistībā ar šo līgumu, tiek risināti pārrunu ceļā vai Latvijas Republikas tiesā saskaņā ar Latvijas Republikas normatīvajiem aktiem.

10.2. Ja mainās Līguma 11.punktā minētās Pušu kontaktpersonas vai citi saziņai izmantojamie rekvizīti, Pusei ir pienākums nekavējoties, bet ne vēlāk kā 2 (divu) darba dienu laikā rakstiskā veidā to darīt zināmu otrai Pusei.

10.3. Jebkādi paziņojumi, saskaņojumi, un cita informācija, kas ir saistīta ar šo līgumu un tā izpildi, tiek nodota Puses kontaktpersonai personīgi pret parakstu, ar ierakstītu pasta sūtījumu uz Puses juridisko adresi, ar e-pasta sūtījumu uz Līguma 11.punktā minētajām Pušu kontaktpersonu adresēm. Katra Puse nodrošina, ka tā e-pasts atbalsta TLS šifrēšanas protokolu vai svarīgi faili ar e-pasta starpniecību tiek sūtīti kā pielikuma fails, kas ir šifrēts ar simetrisku šifrēšanu (AES) – paroli un parole otrai Pusei tiek nodota telefoniski vai SMS veidā.

10.4. Līguma 10.3.punktā norādītā informācija tiks uzskatīta par saņemtu:

10.4.1. izsniedzot Puses kontaktpersonai pret parakstu – nekavējoties;

10.4.2. nosūtot uz Puses juridisko adresi ierakstītā pasta sūtījumā – 7 (septītajā) dienā pēc sūtījuma nodošanas pastā, ko apliecinās pasta iestādes kvīts par ierakstīta sūtījuma pieņemšanu;

10.4.3. nosūtot uz Puses kontaktpersonas e-pasta adresi – nākamajā darba dienā pēc sūtījuma izdarīšanas. Pusei, kas ir e-pasta saņēmēja, ir pienākums nekavējoties apliecināt elektroniski nosūtītā ziņojuma saņemšanu.

10.5. Līgums ir sastādīts un parakstīts divos eksemplāros. Abiem šī līguma eksemplāriem ir vienāds juridiskais spēks. Katra Puse saņem vienu šī Līguma eksemplāru.

**11.Kontaktpersonas un kontaktinformācija**

11.1. MAILIGEN

Juridiskā adrese: Rīga, Aspazijas bulvāris 30 - 8, LV-1050, Latvija

Faktiskā adrese: Rīga, Aspazijas bulvāris 30 - 8, LV-1050, Latvija

Mailigen, Tālr. 67491059, fakss: 67491059, E-pasts: info@mailigen.lv, info@mailigen.com

11.2. Sabiedrība

11.2.1. Komercdarbības jautājumi: Aleksejs Molčanovs, 67366296, aleksejs.molcanovs@1slimnica.lv.

11.2.2. Tehniskie jautājumi: Aleksejs Molčanovs, 67366296, aleksejs.molcanovs@1slimnica.lv.

Sabiedrība ir tiesīga jebkurā brīdi mainīti minēto kontaktpersonu vai tās kontaktinformāciju, paziņojot par to MAILIGEN rakstveidā. Līguma punkta izmaiņām, kas saistītas ar Sabiedrības kontaktpersonu vai to kontaktinformācijas izmaiņām nav nepieciešama MAILIGEN piekrišana un Sabiedrība ir tiesīgas veikt attiecīgās izmaiņas vienpersoniski.

11.3. Rekvizīti un paraksts

|  |  |
| --- | --- |
| **SIA „MAILIGEN”**Adrese: Rīga, Aspazijas bulvāris 30 - 8, LV-1050, LatvijaVienotais reģ. Nr.:LV40103708475Banka: A/S „Swedbank”Kods:HABALV22Konts: LV70HABA0551037129775\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Valdes loceklisJānis Rozenblats | **SIA „Rīgas 1.slimnīca”**Adrese: Bruņinieku iela 5k-2, Rīga, LV-1001Vienotais reģ. Nr.: 40003439279Banka: A/s Citadeles bankaKods: PARXLV22Konts: LV12PARX0006054590785\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Valdes priekšsēdētājaNatālija Zlobina\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Valdes loceklisasoc. prof. Andrejs Pavārs |